paragraph_text: Binaural je šesti studijski album američkog alternativnog rock sastava Pearl Jam. Diskografska kuća Epic Records objavila ga je 16. svibnja 2000. godine. Nakon velike promidžbene turneje za prethodni album Yield (iz 1998.) članovi Pearl Jama otišli su na kraću pauzu koja je trajala do kraja 1999., kad su počeli raditi na novome albumu. Tijekom produkcije albuma skupina je naišla na poteškoće; pjevač Eddie Vedder patio je od nedostatka nadahnuća, dok je gitarist Mike McCready otišao na rehabilitaciju zbog ovisnosti o lijekovima. Prvi je album Pearl Jama na kojem je bubnjeve svirao bivši Soundgardenov bubnjar Matt Cameron, koji se pridružio grupi tijekom turneje Yield Tour 1998. godine kako bi zamijenio Jacka Ironsa.